V Starej Turej sa škôlkari so svojimi učiteľkami, rodičmi, či starými rodičmi pripravovali na Veľkú noc. Spoločne maľovali veľkonočné kraslice.
STARÁ TURÁ. V materskej škole na Hurbanovej ulici v Starej Turej pripravili pre deti a ich rodičov spoločný predveľkonočný program. Deti sa najskôr zabavili básničkami a pesničkami a potom sa pustili do prípravy veľkonočných vajíčok. Kraslice maľovali a oblepovali keramickým pieskom. Svoje výtvory si potom deti mohli zobrať domov.
Malým škôlkarom prišli na pomoc ich rodičia, starí rodičia a niektorým aj súrodenci. Ako povedala učiteľka z materskej školy Renáta Hučková, spoločný program pre deti a rodičov organizujú každý rok, nielen na Veľkú noc, ale napríklad aj cez Vianoce. "Keď nemôžu prísť rodičia, prídu starí rodičia, niekedy sa v škôlke zídu celé rodiny. Dospelí sa tak vrátia do svojho detstva a z práce sa tešia rovnako ako ich deti," doplnila Ľudmila Švondrková.